Ein nuuj bed « Lisa Naus
Ein nuuj bed
D’r mós ein nuuj bed kómme. Nao de neudige jaore ós gewich en gewuiles te höbbe verdrage, wore de metrasse aardig verroepzak, krek wie d’n ombouw. Mienne sjat haaj aan ’t kop-ìnj al ‘ns get sjroeve aangedreijd en nuuje biejgezat, mer die zoge baeter oet es de res. Dudelik det ’t sjpringkösse zienne beste tied haaj gehad.
Ein nuuj bed! Allein al de gedachte brach kriebbels euveral. Det nuuj bed zooj namelik ouch metein ’t eerste waere, det door naemes angers es ós twee waerde ingewiejd. Geur begriept det de aansjaf van det bed veur os relasie ‘ne gedinkwaerdige sjtap beteikende, eine dae veur netuurlik same ginge zette.
In de grote kiekruumte van ’t sjlaopsentrum vele ós bekans de uig oet de kop. Zoveul bedde, zoveul meugelikhede! Det zol nag neet mekkelik waere, om oet det alles ’t beste bed te keze.
Nao ’n uurke proofligke hiej en dao – van hel nao zaach, van hoog nao leeg, biejgesjtaon door de bedde-raodgaefster – mós d’r ’n besjloet waere genaome. Gelökkig haaj die metrassemedam zich biej os gesjravel van ’t eine bed op ’t anger boete inkele goodbedoelde aanwiezinge neet te dök mit ós bemeujd. Veur kóste dus vriejoet alle sjlaopsituasies en perseunlikke gebroeke op ós gemaak toepasse en ongerein bespraeke, terwiel zeej ’t gedrei, gewiermel en euverlek vanoet de verte volgde.
Veur nome ós de tied d’r veur, want noe v’r einmaol zoveul versjillende bedde toet ós besjikking haje, woorte v’r richtig joeksig. Neet det veur geliek wie dolle tekeer ginge en krek deje es toes, nae. Jaomer genog ging det neet. Ich wil dao waal veur pleite, veur van die sjirmkes róndjóm die perbeerbedde. Wie in ein ziekehoes, veur de hoogneudige privacy. Nae, leefs ’n saort isoleercel, zodet m’n ech àlles ken perbere. Det nuuj bed mót dao taege kenne. Ich zoog det al richtig veur mich: det vruike zolle v’r mit lunchpauze sjture, de tent laote sjloete veur ein half uurke of zo. Det mós toch te doon zin.
Noe det neet ken, blief ’t ein verrassing, wie ein oetgekaoze bed zich in ’t ech gedreug.
Mer ouch det óngewisse haet netuurlik zien charme.
Oeteindelik waerde nao lang ligke en dreije ein liezjemo gekaoze. Gein geweun liezjemo, maar ein met nogal get ekstraatjes. D’r zote sjoon lempkes baovenaan ’t kop-inj geknepe, en ein spesjaal euvertrek kaom op de metrasse, waodoor dae eewige reet tösse um en mich verleje tied woor. Mer ’t sjoonste van alles woor toch de lektriese bedening. Omhoog, omleeg, gebaoge en rech ginge de metrasse, zonger meujte, zelfs mit alle kilo’s van ós twee same d’r op. D’r piepde en kraakde nieks, boete ós zelf den. Van alle kenj waerse taegeswaordig gepamperd door de metrassemakers.
Wie ich eindelik oetgefiespernöld haaj wie die knuupkes van det bedeningsdink werkde, veulde ich mich richtig wie ‘ne bebie in ‘ne maxi cosy. Ich wooj d’r eigelik al neet meer oet, oet det zich gans nao mien winse veugende bed. Mienne sjat mós mich oeteindelik wakker make wie d’r luuj naeve mich op ein proofrit sjtónge te wachte.
’t Leek waal ’n kirmesattractie. Ós beurt woor veurbiej.
Naodet v’r de besjtelling haje gedaon, ginge veur nao hoes. Dao druimde veur verder euver os nuuj sjpeelveldj. Ich weit neet of geer al ‘ns ein aad bed veur ein nuuj höb geruuld, mer det haet get veut in de eerd,ken ich uch zègke, eer-det zón sjevaak opgeboewd ken waere! Wiej de sjlaopmevrouw belde det ’t bed d’r achter ’n paar daag aan koom, kóste veur aan de sjlaag. En wie! Nou, m’n haet get luij zjweit gereid eer-det alles vaerdig is om te röste! De aktiviteite beperkde zich al lang neet meer toet de echtelikke sjlaopkamer. Nae, ’t woord al erger en erger.
Noe v’r toch einmaol aan de geng wore, kós net zo good metein de kas oetgruumdj en zuver gemaak, det ging in ein meujte door. Krek wie biej de verhoezing kome veur d’r achter det v’r veul te veul greij haje. Wo koom det toch vanaaf en wo noe toch dao-mit haer? Mer good, ’t hoes is aan de kantj.
Kapotmeug bön ich d’r intösse van.
Nag aeve en ’t nuuj bed waerd aafgeleverd. Ich kan d’r noe al neet van sjlaope…
Op 25 juli 2013 / Vertel 'ns get / Reacties uitgeschakeld voor Ein nuuj bed